Matovič, Igor, podpredseda vlády a minister financií SR (2022-11-15):
Ďakujem pekne. Vážený pán predsedajúci, kolegyne, kolegovia, dovoľte, aby som predniesol stanovisko vlády k návrhu skupiny poslancov na vyslovenie nedôvery členovi vlády Slovenskej republiky Romanovi Mikulcovi, poverenému riadením Ministerstva vnútra Slovenskej republiky. Návrh skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Romanovi Mikulcovi, poverenému riadením ministerstva vnútra, vláda Slovenskej republiky považuje za politicky motivovaný, podložený nepravdivými a zavádzajúcimi informáciami, so snahou o diskreditáciu ministerstva vnútra. Minister vnútra Roman Mikulec, svojou funkciou vy... svoju funkciu vykonáva a z nej vyplývajúce úlohy plní profesionálne a odborne so zreteľom na občana. Úlohy ním riadeného rezortu sú postavené najmä na ochrane ústavného zriadenia, verejného poriadku, majetku a bezpečnosti vrátane ochrany štátnych hraníc. Tieto hodnoty sú optikou, na ktoré Roman Mikulec prihliada pri riadení rezortu vnútra a pri jeho rozhodovaní vo veciach patriacich do jeho kompetencie. Vláda Slovenskej republiky sa razantne ohradzuje a odmieta všetky tvrdenia poslanca Fica a ďalších opozičných poslancov podpísaných na v poradí už ôsmom návrhu na vyslovenie nedôvery a odvolanie ministra vnútra Romana Mikulca. Tvrdenia predkladateľov, ktorí ho opäť cielene a manipulatívne obviňujú zo zlyhania, považuje za ďalší politicky motivovaný útok. Tentoraz hrubo a necitlivo zneužili problematiku nelegálnej sekundárnej migrácie. Rezort vnútra a rovnako tak minister vnútra od začiatku túto problematiku aktívne a kontinuálne vysvetľujú a zároveň sa starajú o základné potreby nelegálnych migrantov v našej krajine. Ak by opozícia uvedenú problematiku cielene a s účelom vyťaženia lacného politického kapitálu nemanipulovala, pochopila by, že súčasná prítomnosť nelegálnych migrantov na území Slovenskej republiky je priamym dôsledkom zavedenia hraničných kontrol Česka voči Slovensku na spoločnej vnútornej hranici schengenu. Tento krok urobila česká strana protiprávne, v rozpore aj s európskymi právnymi rámcami a schengenským kódexom. Urobila tak napriek svojmu sľubu a výslovnej dohode z predchádzajúcich rokovaní, že sa tak nestane, resp. že to môže byť a bude až je posledný krok. Ministerstvo vnútra intenzívne komunikuje a koordinuje svoje kroky s Ministerstvom zahraničných vecí a európskych záležitostí Slovenskej republiky. Rovnako aktívne a pravidelne informuje vládu Slovenskej republiky, ktorá všetky doterajšie kroky rezortu vnútra podporuje a stojí si za nimi. To isté platí aj vo vzťahu k informovanosti Európskej komisie v tejto oblasti. Vláda Slovenskej republiky považuje za dôležité zdôrazniť, že sa prostredníctvom ministerstva vnútra stavia k riešeniu tejto problematiky tak, aby rešpektovala všetky svoje medzinárodné záväzky, chovala sa ako rovnocenný člen a partner Európskej únie, dodržujúc všetky smernice a právne predpisy, neopomínajúc princípy humanity. Z uvedených dôvodov nevidí vláda Slovenskej republiky žiadny relevantný dôvod na vyslovenie nedôvery ministrovi vnútra Romanovi Mikulcovi, plne ho podporuje a zámer predkladateľov na jeho odvolanie nepovažuje za dôvodný, ale iba smutne opakovaný hysterický pokus o odpútanie pozornosti od škandálov a káuz predošlých vlád, ktorých bola strana SMER – SD súčasťou. S poukazom na uvedené skutočnosti vláda Slovenskej republiky nesúhlasí s návrhom skupiny poslancov Národnej rady na vyslovenie nedôvery členovi vlády Slovenskej republiky Romanovi Mikulcovi, poverenému riadením Ministerstva vnútra Slovenskej republiky. Ďakujem pekne za pozornosť.